До г-дин Љубомир Јовески

Јавен обвинител на Република Северна Македонија

**Предмет: Барање за оставка од функција Јавен обвинител на Република Северна Македонија**

Почитуван г-дин Јовески,

Имајќи го предвид постапувањето на јавното обвинителство во врска со пожарот во тетовската модуларна болница во кој настан 14 лица го загубија својот живот, Платформата на граѓански организации за борба против корупцијата го доставува овој допис до Вас, со барање за оставка од функцијата Јавен обвинител на Република Северна Македонија.

Платформата ова свое барање го поднесува поради:

Од изведеното во документарецот „Убиство во Тетово“, истрагата на јавното обвинителство за случајот не е целосна и не е ги цени доволно заклучоците изнесени во Службената експертиза на германските експерти, како резултат на што во јавноста се разгоруваат сомнежи за непрофесионално постапување на обвинителството и занемарување на околности кои можат да ги прошират обвиненијата и да инкриминираат други лица.

На ова се надоврзува и фактот што Основното јавно обвинителство за гонење на организиран криминал и корупција сѐ уште ги истражува наводите за корупција при спроведувањето на јавните набавки во случајот и покрај тоа што веќе е пречекорен рокот од членот 301 од ЗКП, а притоа во јавноста не се понудени никакви образложенија ниту за тоа зошто е продлжуван рокот согласно ставовите 2 и 3 од истиот член, ниту зошто и покрај ова продолжување истрагата не резултира со завршница.

Заради сето претходно наведено, а имајќи ги предвид принципите на хиерархија и субординација, како и фактот што јавното обвинителство е единствен орган, сметаме дека треба да си поднесете оставка од функцијата Јавен обвинител на Република Северна Македонија.